Predkladacia správa

Návrh zákona o príspevkoch na podporu náhradnej starostlivosti o dieťa predkladá Ministerstvo práce sociálnych vecí a rodiny Slovenskej republiky v súlade  s Programovým vyhlásením vlády Slovenskej republiky, v ktorom sa vláda Slovenskej republiky zaviazala  v časti „Rodina“ v Sociálnej oblasti podporovať všetky formy náhradnej rodinnej starostlivosti, a v súlade  s Plánom legislatívnych úloh vlády Slovenskej republiky na rok 2005.
Vzhľadom na  zmeny v terminológii vykonané v zákone o rodine a v zákone o sociálnoprávnej ochrane detí a o sociálnej kuratele, bolo potrebné prispôsobiť aj terminológiu predkladaného návrhu zákona, vrátane jeho názvu.  
Predkladaný návrh zákona nadväzuje na zákon o rodine a zákon o sociálnoprávnej ochrane detí a o sociálnej kuratele, ktoré novo upravujú konštrukciu náhradnej starostlivosti o dieťa v prípadoch, ak rodičia dieťaťa nezabezpečujú alebo nemôžu zabezpečiť osobnú starostlivosť o dieťa. 
Súčasná právna úprava príspevkov pestúnskej starostlivosti, upravená ako samostatná časť v zákone č. 265/1998 Z. z. o pestúnskej starostlivosti a o príspevkoch pestúnskej starostlivosti,  nezodpovedá  zámerom v oblasti náhradnej starostlivosti, t. j. popri iných opatreniach upravených v zákone o sociálnoprávnej ochrane detí a o sociálnej kuratele,  finančne podporovať aj  tie spôsoby náhradnej starostlivosti, ktoré nahrádzajú výchovu a osobnú starostlivosť rodičov o dieťa v  rodinnom prostredí v prípadoch, keď dieťa prišlo z rôznych dôvodov o vlastné rodinné prostredie. 
Popri iných zmenách oproti súčasnému stavu významnou zmenou je odlišné chápanie podstaty a cieľov poskytovania príspevkov náhradným rodičom v predkladanom návrhu. Vyplácanie odmeny fyzickým osobám za to, že riadne vykonávajú práva a povinnosti vymedzené v súdnom rozhodnutí a dodržiavajú zákon, možno považovať za deformujúci prvok v právnych vzťahoch medzi subjektmi náhradnej starostlivosti. Treba však  podporovať vznik a udržanie náhradného rodinného prostredia fyzickými osobami, ktoré zabezpečujú  rodinné prostredie deťom, s ktorými nie sú v príbuzenskom vzťahu, a to aj napriek tomu, že musia pred tým, ako im je dieťa zverené do náhradnej starostlivosti, v tomto prípade do pestúnskej starostlivosti, splniť náročné podmienky upravené v zákone o rodine a v zákone o sociálnoprávnej ochrane detí a o sociálnej kuratele. 
Ďalšou významnou zmenou je návrh na úpravu podmienok rovnakých pre všetky deti žijúce v náhradných rodinách. Oproti  súčasnosti sa navrhuje podporovať poskytovaním finančného príspevku v rovnakej výške aj deti zverené do náhradnej osobnej starostlivosti. 
  Predkladaný návrh zákona nepredpokladá zvýšenie nárokov na finančné prostriedky zo štátneho rozpočtu, nepredpokladá zvýšenie nárokov z rozpočtov obcí a samosprávnych krajov, nepredpokladá dopady na zamestnanosť, na  životné prostredie a nemá vplyv  na podnikateľské prostredie.   
Návrh zákona bol predmetom vonkajšieho pripomienkového konania, ktorého vyhodnotenie je súčasťou predkladaného materiálu.
Návrh zákona bol prerokovaný v Legislatívnej rade vlády Slovenskej republiky, ktorá po zapracovaní pripomienok odporúča vláde súhlasiť s návrhom zákona v novom znení.